
Տավուշի մարզի Հաղարծին գյուղի բնակիչները, բողոքելով փայտանյութի առեւտրի արգելքի դեմ, փակել են Երեւան-Թբիլիսի միջպետական ճանապարը:


 iLur.am-ի թղթակիցը Տավուշի մարզից հայտնում է, որ գյուղացիները փակել են մայրուղին մի քանի մեծ մեքենաներով, եւ թույլ են տալիս անցնել միայն ծայրահեղ անհրաժեշտության դեպքում: Ցուցարարները տեղեկացրել են, որ բողոքում են ընդդեմ փայտանյութի առեւտրի արգելքի խստացման. վերջին շրջանում Տավուշում խիստ միջոցառումներ են իրականացնում անտառների հատումը կանխելու նպատակով:


Գյուղացիները նշում են, որ հասկանում են բնապահպանական միջոցառումների անհրաժեշտությունը, բայց իրենց ապրուստի միակ միջոցը փայտի վաճառքն է՝ կառավարությունը, արգելելով իրենց զբաղվել դրանով, այլընտրանք չի առաջարկում:  


ՙԵթե հարցն էնպես դրված լինի՝ երեխադ, թե ծառը, մենք ընտրում ենք երեխան՚, ասում են նրանք:  


Ցուցարարները խոստանումեն փակած պահել ճանապարհը, մինչեւ իշխանությունից ներկայացուցիչներ չգան:


Ի դեպ, ՃՈ Սեւանի հենակետում տասնյակից ավելի փայտով բեռնված բեռնատար մեքենաներ են կանգնած:
